31981R1208
L 123/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1208/81 НА СЪВЕТА
от 28 април 1981 година
относно определяне на скала на Общността за класифицикация на кланичните трупове на възрастни говеда
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Акта за присъединяване от 1979 г.,
като взе предвид Регламент (ЕИО) № 1358/80 на Съвета от 5 юни 1980 г. относно определяне на ориентировъчната и интервенционната цена на възрастни говеда за пазарната 1980-1981 година и относно въвеждането на скала на Общността за класификация на кланичните трупове на възрастни говеда (2), и по-специално член 4, параграф 1 от него,
като взе предвид предложението на Комисията,
като има предвид, че Регламент (ЕИО) № 1358/80 предвижда установяването на курсовете и на интервенционните мерки в сектора на говеждото и телешкото месо да се извършва въз основа на скала на Общността за класификация на кланичните трупове на възрастни говеда;
като има предвид, че класифицирането трябва да се извършва въз основа на конформацията и степента на залоеност; като има предвид, че комбинираното използване на тези два критерия позволява кланичните трупове на възрастни говеда да се разпределят по класове; като има предвид, че така класифицираните трупове трябва да бъдат предмет на идентификация;
като има предвид, че с оглед на единното прилагане в Общността на настоящия регламент, е необходимо да се предвидят проверки на месото от Контролния комитет на Общността;
като има предвид, че поради практическите проблеми за прилагането на скалата на Общността в държавите-членки, е необходимо да се предвиди постепенното ѝ въвеждане,
ПРИЕ НАСТОЯЩИЯ РЕГЛАМЕНТ:
Член 1
С настоящия регламент се създава скала на Общността за класификация на кланичните трупове на възрастни говеда.
Член 2
1. По смисъла на настоящия регламент значението на изброените по-долу термини е следното:
а)
кланичен труп: цялото тяло на закланото животно след обезкървяване, изкормване и одиране, представен по следния начин:
-
без главата и краката, като главата е отделена от трупа на нивото на тилната връзка, а краката са отрязани в китковата и скакателната става;
-
без органите, които са разположени в гръдната и коремната области, със или без бъбреците, бъбречните и тазови тлъстини;
-
без половите органи и без вимето и тлъстините около вимето;
б)
половин труп: продуктът, който е получен от симетричното разделяне на целия труп, посочен в буква а), чрез разрез през средата на всеки вратен, гръбначен, кръстен и опашен прешлен, гръдната кост и неподвижната става на седалищно-срамната кост.
2. За целите на установяване на цената трупът се представя с отстранени:
-
бъбреци, бъбречни и тазови тлъстини,
-
диафрагма,
-
опашка,
-
гръбначен мозък,
-
без тлъстини в областта на скротума,
-
тлъстини по вътрешната част на скротума,
-
вратна вена,
като вратът е отрязан съгласно ветеринарните изисквания.
Въпреки това държавите-членки имат право да приемат други начини на представяне, когато не се ползва това референтно представяне.
В този случай поправките, които са необходими за преминаване от тези начини на представяне към референтния начин на представяне, се определят съгласно процедурата, определена в член 27 от Регламент (ЕИО) № 805/68.
Член 3
1. Кланичните трупове на възрастни говеда се разпределят в следните категории:
-
трупове на некастрирани млади мъжки животни до две години,
-
трупове на други некастрирани мъжки животни,
-
трупове на кастрирани мъжки животни,
-
трупове на женски животни, които вече са се отелвали,
-
трупове на други женски животни.
В съответствие с процедурата, определена в член 27 от Регламент (ЕИО) № 805/68, се определят критериите, които позволяват диференцирането между отделните категории трупове.
2. Кланичните трупове на възрастни говеда се класифицират чрез съответно оценяване на:
а)
конформацията,
б)
степента на залоеност,
както са определени в приложения I и II.
Държавите-членки имат право да не вземат предвид като допълнителен критерий мускулното развитие за конформацията на кланичните трупове.
Държавите-членки, които имат намерение да се ползват от това право, уведомяват Комисията и другите държави-членки.
3. Държавите-членки имат право да подразделят всеки от предвидените в приложения I и II класове, като въведат максимум до три подкласа.
Член 4
1. Труповете или половин труповете се класифицират възможно най-скоро след клането, и то в самата кланица.
2. Класифицираните трупове и половин трупове се идентифицират.
3. Преди индентификация чрез маркиране държавите-членки имат право да премахнат външните мазнини от кланичните трупове или половин трупове, ако това е обосновано от степента на залоеност.
Условията, при които се прави това премахване, се определят от процедурата съгласно член 27 от Регламент (ЕИО) № 805/68.
Член 5
Проверките на място се извършват от Контролен комитет на Общността, който е съставен от експерти на Комисията и експерти, посочени от държавите-членки. Този комитет изготвя доклад до Комисията за извършените проверки.
Комисията взема необходимите мерки, когато е необходимо, за да може класифицирането да се извършва по уеднаквен начин.
Тези проверки се правят за сметка на Общността, която поема съответните разходи.
Подробните правила за прилагане на настоящия член се определят съгласно процедурата, определена в член 27 от Регламент (ЕИО) № 805/68.
Член 6
В съответствие с процедурата, определена в член 27 от Регламент (ЕИО) № 805/68, преди 30 юни 1981 г. се приемат допълнителните разпоредби, които установяват определенията за класовете по конформация и по степента на залоеност.
Преди 31 декември 1981 г. Комисията представя на Съвета доклад по проблемите, които възникват в различните държави-членки в хода на въвеждане на скалата на Общността и по-специално по прилагането на разпоредбите на член 3, параграф 2, втора алинея.
Съветът, като взема предвид предложението на Комисията, преди 31 март 1982 г. въз основа на този доклад определя датата, от която установяването на пазарните цени и прилагането на интервенционните мерки се осъществяват в съответствие със скалата на Общността.
До датата на прилагане за установяването на пазарните цени таблиците на цените се определят паралелно в съответствие, от една страна, с понастоящем прилаганите разпоредби на Общността и на държавите-членки и, от друга страна, съгласно административни методи, които постепенно ще се изработват в съответствие с разпоредбите на настоящия регламент.
Член 7
Настоящият регламент влиза в сила от началото на пазарната 1981-1982 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 28 април 1981 година.